作者:無名氏
標題:陵歌
內容:真人地，瑞應待聖時。鞏原西。滎河會，潤洛與瀍伊。眾水縈迴。嵩高映抱，幾疊屏幃。秀嶺參差。遙山群鳳隨。共瞻陵寢浮佳氣，非煙朝暮飛。龜筮告前期。奠收玉斝，筵卷時衣。鑾輅曉駕載龍旗。路逶遲。鈴歌怨、畫翣引華芝。霧薄風微。真遊遠、閉寶閣金扉。侍女悲啼。玉階春草滋。露桃結子靈椿翠，青車何日歸。銜恨望西畿。便房一鎖，夜臺曉無期。